วรวิทย์ฟื้นธนาคารประชาชน
สนองนโยบายรัฐบาลแก้หนี้นอกระบบเน้นคุณภาพไม่ปรับเงื่อนไขให้สินเชื่อ
15 ธ.ค. 2555

สนองนโยบายรัฐบาลแก้หนี้นอกระบบเน้นคุณภาพไม่ปรับเงื่อนไขให้สินเชื่อ
“วรวิทย์” สั่งฟื้นธนาคารประชาชนแก้หนี้นอกระบบ สนองนโยบายรัฐ
นายวรวิทย์ ชัยลิมปมนตรี ผู้อำนวยการ ธนาคารออมสิน เปิดเผยว่า ได้มอบนโยบายให้ธนาคารออมสินฟื้นโครงการธนาคารประชาชนที่เคยได้รับความนิยมในอดีต ซึ่งที่ผ่านมาดำเนินการจะครบ 12 ปีในปี 2556 นี้อีกครั้ง เนื่องจากพบว่ายอดสินเชื่อในโครงการดังกล่าวไม่ขยายตัวมากนัก ประกอบกับการที่รัฐบาลมีนโยบายให้สถาบันการเงินเฉพาะกิจ หรือธนาคารรัฐ เตรียมเร่งเข้าแก้ไขปัญหาหนี้นอกระบบเร็วๆ นี้ 
ทั้งนี้ ธนาคารออมสิน จะผลักดันโครงการธนาคารประชาชนเข้าไปแก้หนี้นอกระบบ เพราะเห็นว่ามีวัตถุประสงค์สอดคล้องกัน คือเป็นการปล่อยกู้รายย่อยเพื่อนำไปประกอบอาชีพรายละ 12 หมื่นล้านบาท ส่วนรายใหญ่ที่กู้เป็นหลักแสนหลักล้านคงไม่ใช่หน้าที่ของธนาคารออมสิน 
นอกจากนี้ ได้มอบนโยบายให้มีการกำหนดเป้าหมายที่ชัดเจน ซึ่งจะไม่เน้นที่เรื่องเม็ดเงินการปล่อยกู้แต่จะให้เน้นที่จำนวนรายที่เพิ่มมากขึ้น โดยปัจจุบันคาดว่าที่มียอดสินเชื่อคงค้างที่หลักพันล้านบาทจึงอยากให้มีการขยายสินเชื่อกลับไปที่หลักหมื่นล้านบาท และเน้นปล่อยกู้รายย่อยที่ไม่สามารถเข้าถึงแหล่งเงินได้ 
สำหรับเงื่อนไขที่มีการปรับปรุงโครงการธนาคารประชาชนก่อนหน้านี้จากที่เคยให้กู้ 1% ต่อเดือน เหลือ 0.5% และให้กู้จาก 1.5 หมื่นบาทต่อราย เพิ่มเป็นหลักแสนบาทต่อรายนั้น เห็นว่าเป็นเงื่อนไขที่เหมาะสมแล้วและไม่จำเป็นต้องปรับปรุงอีก
“ปีหน้าธนาคารประชาชนจะครบ 12 ปี จึงอยากให้เอาโครงการนี้ไปแก้ปัญหาหนี้นอกระบบที่ยังเยอะอยู่ ยอมรับว่านี้เป็นโครงการที่ประชาชนนิยม ธนาคารออมสินเป็นธนาคารของรัฐ การสนองนโยบายดำเนินนโยบายไม่ใช่เรื่องที่เสียหาย เพราะไม่ได้เป็นการปล่อยสินเชื่อแบบทิ้งขว้าง ซึ่งเงื่อนไขการปล่อยสินเชื่อโครงการนี้ก็ย้ำแล้วว่าต้องการช่วยเหลือคนที่ประกอบอาชีพโดยจะไม่ปล่อยกู้แบบสะเปะสะปะ” นายวรวิทย์ กล่าว
ด้านผลการดำเนินงานโครงการธนาคารประชาชนในช่วงกว่า 10 ปีที่ผ่านมา สามารถปล่อยกู้ได้กว่า 3.05 ล้านราย คิดเป็นยอดสินเชื่อกว่า 1.32 แสนล้านบาทนั้น โดยได้ต่อยอดลูกค้าขึ้นไปเป็นธุรกิจห้องแถวและเอสเอ็มอีเกินกว่า 1 ล้านราย ซึ่งในปัจจุบันธนาคารมียอดสินเชื่อคงค้างกว่า 6.96 แสนราย คิดเป็นยอดสินเชื่อกว่า 4.37 หมื่นล้านบาท
นายวรวิทย์ กล่าวถึงวิสัยทัศน์ธนาคารออมสินว่า จะมุ่งสู่การเป็นธนาคารเพื่อการพัฒนา และเน้นเรื่องการพัฒนาบุคคลและระบบไอทีเพื่อรองรับ AEC ซึ่งที่ผ่านมา 5 ปีโตอย่างรวดเร็วมากกว่า 1 ล้านล้านบาท รวมทั้งจะเน้นเรื่องคุณภาพการปล่อยกู้ ต้องรักษาคุณภาพลูกค้าให้อยู่ไปนานๆ